**Dôvodová správa**

**A. Všeobecná časť**

Ministerstvo financií Slovenskej republiky v spolupráci s Národnou bankou Slovenska na základe Plánu legislatívnych úloh vlády SR vypracovalo návrh zákona, ktorým sa mení a dopĺňa zákon č. 492/2009 Z. z. o platobných službách a o zmene a doplnení niektorých zákonov v znení neskorších predpisov (ďalej len „návrh“).

Cieľom predloženého návrhu je transpozícia smernice Európskeho parlamentu a Rady (EÚ) 2015/2366 z 25. novembra 2015 o platobných službách na vnútornom trhu, ktorou sa menia smernice 2002/65/ES, 2009/110/ES a 2013/36/EÚ a nariadenie (EÚ) č. 1093/2010 a ktorou sa zrušuje smernica 2007/64/ES (ďalej len „smernica PSD 2“).

Smernica PSD 2 bola prijatá v súlade so stratégiou Európa 2020 a digitálnou agendou s cieľom prispieť k vytvoreniu harmonizovaného trhu elektronických platieb v rámci celej Európskej únie. Pokračovanie v harmonizácii je čoraz dôležitejšie najmä v nadväznosti na dynamický nárast objemu využívania elektronických služieb, nárast využívania mobilných platieb, ako aj rozšírenie okruhu platobných služieb o ich nové druhy, v dôsledku čoho sa neustále zvyšuje úroveň digitalizácie v oblasti poskytovania platobných služieb.

Pokiaľ ide o obsahovú stránku smernice PSD 2, tá z veľkej časti preberá a zároveň aktualizuje ustanovenia doterajšej smernice Európskeho parlamentu a Rady 2007/64/ES o platobných službách na vnútornom trhu, a to vzhľadom na jej predchádzajúce posúdenie zo strany Európskej komisie a na rastúcu mieru inovácií v oblasti platobných služieb za obdobie posledných rokov.

Hlavnými cieľmi smernice PSD 2 sú:

posilnenie transparentnosti a možnosti rýchlejšieho prijímania inovácií v oblasti platobných služieb a tým prispieť k účinnému a efektívnemu trhu s platbami,

zavedenie nových prvkov s cieľom uľahčiť používanie elektronických, najmä nízkonákladových internetových a mobilných platieb,

zavedenie nových bezpečnostných opatrení za účelom zmierňovania rizík v oblasti bezpečnosti platieb, ako aj posilnenie práv spotrebiteľov a nárast ich informovanosti s cieľom prispieť k zvýšeniu ochrany spotrebiteľov,

zabezpečenie nediskriminačných podmienok pre poskytovateľov platobných služieb, vrátane možnosti vstupu nových hráčov na trh platobných služieb a tým prispieť k vytvoreniu zdravého konkurenčného prostredia v tejto oblasti.

Prijatie navrhovaného znenia zákona nebude mať vplyv na rozpočet verejnej správy, sociálne vplyvy, životné prostredie, informatizáciu ani vplyv na služby verejnej správy pre občana. Návrh bude mať pozitívne a negatívne vplyvy na podnikateľské prostredie.

Návrh zákona je v súlade s právnym poriadkom Slovenskej republiky, Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami a inými medzinárodnými dokumentmi, ktorými je Slovenská republika viazaná.

Účinnosť zákona sa navrhuje v nadväznosti na transpozičný termín Smernice PSD 2 a s prihliadnutím na predpokladanú dĺžku legislatívneho procesu a primeranú legisvakanciu na 13. január 2018.